Keld Albrechtsen (EL), 1999-11-03:
»Vil regeringen på baggrund af nederlaget i madsminkesagen og det forventelige nederlag i øldåsesagen kræve indkaldelse af en ny EU-regeringskonference med det formål at få ændret traktaten, således at der indføres en rigtig miljøgaranti, som sikrer, at de enkelte lande kan have skrappere regler, når dette er begrundet i miljø, forbrugerhensyn eller sundhed?« Skriftlig
begrundelse
Efter Europa-Kommissionens afgørelse den 26. oktober 1999 i sagen om de danske regler om nitrit m.v. i fødevarer ligger miljøgarantien nu i ruiner, og det må nu desværre erkendes, at unionsmodstanderne havde ret i deres kritik af den reviderede miljøgaranti i Amsterdamtraktatens art. 95.
Derfor er den eneste vej frem at gennemføre en ændring af traktaten, således at Danmark og andre lande får reel mulighed for at fastholde eller indføre bedre regler, når dette er begrundet i miljø, forbrugerhensyn eller sundhed.
Den danske regering bør derfor tage initiativ til at indkalde til en regeringskonference om traktatens art. 95, således at der indføres en ny bestemmelse, der fratager Kommissionen og EF-Domstolen muligheden for at underkende brug af miljøgarantien.
Dette svarer til at gennemføre de løfter, som skiftende danske regeringer ved fire folkeafstemninger har givet befolkningen, første gang i 1986 da daværende udenrigsminister Uffe Ellemann-Jensen fik konstrueret miljøgarantien med henblik på at overtale danskerne til at stemme ja til EF-pakken.
Som bekendt lovede den daværende udenrigsminister dengang, at Danmark kunne sige nej til hvad som helst.
Disse letsindige løfter blev videreført af de efterfølgende Nyrupregeringer senest i 1998, hvor regeringen over for Folketinget erklærede, at den reviderede miljøgaranti i Amsterdamtraktatens art. 95 ligefrem var en forbedring.
Det, som jo er problemet i dag, er, at vi jo fik melding fra Kommissionen om, at Danmark ikke kan få lov til at have sine regler med hensyn til tilsætningsstoffer, nitrit m.v., i maden, den såkaldte madsminkesag.
Efter min mening giver den anledning til, at man genrejser spørgsmålet om miljøgarantien på den regeringskonference, som nu skal sættes i gang til december.
Det er selvfølgelig mit håb, at statsministeren deler den opfattelse.
Tak for svaret.
Jeg vil godt hæfte mig ved den sidste del af det.
Vi kan jo alle sammen glæde os over, at butikkerne ikke sætter disse ting på hylderne, det er jeg enig med statsministeren i.
Men jeg vil godt spørge, om ikke statsministeren også er enig i, at den madsminkesag, som altså blev negativt afgjort af Kommissionen, så langt var den tungeste og mest dybtgående af de sager om miljøgarantien, som var til behandling, og at det er den, som virkelig for alvor får betydning for dansk fødevarepolitik.
Og at det derfor, når man skal bedømme, om miljøgarantien virker eller ikke virker, desværre altså er sådan, at det nederlag, som vi led i forbindelse med madsminkesagen, jo altså faktisk overskygger de fem andre sager, hvor der blev givet miljøgaranti.
Derfor vil jeg godt spørge statsministeren, om ikke den sag, vi tabte, rent faktisk rummer selve kernen af problemet.
Husker statsministeren, at Socialdemokratiets ordfører, da vi forud for Amsterdamtraktaten havde forespørgselsdebatten om miljøgarantien her i Folketinget, rent faktisk gav tilsagn om, at hvis der opstod problemer med miljøgarantien, så ville Socialdemokratiet sørge for, at det kom op på en kommende regeringskonference?
Et tilsagn, som Venstres ordfører i øvrigt i den samme debat tilsluttede sig.
Så der var dengang et klart flertal i Folketinget for, at hvis der blev problemer, så ville man tage det op på en regeringskonference.
Det har man altså faktisk lovet befolkningen.